Byrettens dom ændres, således at parterne fortsat har fælles forældremyndighed. Spørgsmålet om bopæl og samvær har ikke været omfattet af ankesagen.
Ret: Østre Landsret (2. instans)
Faggruppe: Civilsag — Forældreansvarssag
Sagsemner: Familieret og personlige forhold;

ØSTRE LANDSRET
DOM

afsagt den 15. marts 2022

Sagen er behandlet for lukkede døre.

Sag BS-952/2022-OLR
(7. afdeling)

Far
(advokat Michael Nauman)

mod

Mor
(beskikket advokat Maiken Breum)

Familieretten i Glostrup har den 13. december 2021 afsagt dom i 1. instans (sag
BS-14202/2021-GLO).

Landsdommerne Finn Morten Andersen, Jacob Waage og Tanja Kantner (kst.)
har deltaget i ankesagens afgørelse.

Påstande
Appellanten, Far, har gentaget sin påstand for familieretten om, at den fælles
forældremyndighed over Barn, født Dato 1, skal bevares.

Indstævnte, Mor, har påstået dommen stadfæstet.

Spørgsmålet om bopæl og samvær har ikke været omfattet af ankesagen.

Mor har fri proces under anken.



2

Supplerende sagsfremstilling
Der er ikke fremlagt nye dokumenter for landsretten.

Forklaringer
Parterne har afgivet supplerende forklaring.

Far har forklaret, at han er flyttet tilbage til By 1, men i øvrigt er hans personlige
forhold de samme, som de var, da han afgav forklaring for fa-milieretten. Han
bor sammen med sin bror i en lejlighed med 2 værelser. Det er meningen, at han
skal overtage lejligheden. Han læser stadig Studie 1. Han har dog overvejet at
læse Studie 3, hvilket han også har fortalt pædagogerne i vuggestuen. Mor og
hendes familie må i dag gerne få at vide, hvor han bor. Konflikterne er faldet til
ro, efter at han er begyndt at få samvær med Barn.

De første 6 samvær var under overværelse af Barns mormor. Det gik rigtig godt.
De samarbejdede omkring Barn. Barn var nok lidt tilbageholdende i starten, men
stille og roligt begyndte hun at blive glad for ham. Nu løber hun ham glad i
møde, når han henter hende i institutionen. De kommunikerer fint, og de leger
sammen. Samværet er gået helt uproblematisk. Optrapningsordnin-gen går fint.
Han henter Barn i vuggestuen kl. 14 og afleverer hende efter samvær. De har
været i legeland, været på legepladsen og hjemme. Da samvæ-ret kun var to
timer, blev de typisk i centret. Der var ikke rigtig tid til andet.

Der har siden byretsdommen ikke været uenigheder mellem ham og Mor om
Barns forhold. Han har dog heller ikke haft kontakt med Mor i den mellem-
liggende periode, men han har haft kontakt til Mors mor og søster. De plejer at
skrive sammen inden samværet. Han vil rigtig gerne samarbejde med Mor om
Barn. Hvis han skulle have kontakt med Mor om Barn, skulle det nok være via
sms. Det ville være ok. Han ved ikke, om Mor har hans nummer. Han har Mors
nummer.

Der har ikke været andre konflikter mellem ham og Mor end, at han ikke kun-ne
få Barn udleveret til samvær.

Han har aldrig ønsket, at Barn skulle starte på en anden skole eller institution. Da
han og Mor gik fra hinanden, var Barn kun 3 måneder gammel. Det gav ikke
mening at tale om skole mv. på det tidspunkt. De havde heller ikke drøf-telser
om vuggestueplads mv. Der lå en vuggestue i nærheden, som de var eni-ge om,
at hun kunne skrives op til. Han har ikke noget imod, at Barn går i den
vuggestue, hun gør nu.

Han har heller ikke i dag særlige holdninger til, hvor Barn skal gå i skole, men
han har selv gået i en dansk skole, og det forventer han også, at Barn skal.



3

Han har ikke skrevet hende op til en skole. Han vil bare have, at Barn skal have
det bedste i denne verden.

Mor har forklaret, at hendes personlige forhold er, som hun har for-klaret om i
familieretten. Hun bor stadig alene med Barn.

I starten var Barn lidt chokeret over samvær med Far, men hun er nu ved at
vænne sig til det. De har fulgt optrapningsplanen. Barn havde fået skiftet ble ved
sidste samvær. Det er hendes mor, der henter Barn efter samvær. Hun kan ikke
med Far. Hun har ikke lyst til at se ham. Hun ved ikke, om hun og Far kan lære
at kommunikere uden om familien. Hun er bange for, at de bliver uenige om
mange ting. Der er mere ro på situationen, som den er nu. Hun mener, at det skal
være, som det er nu.

Det går godt med Barn i vuggestuen. Hun kan godt se, at Barn bliver mere social
og er begyndt at forstå mere.

Far har ikke hendes mobilnummer, og hun har ikke hans. Kommunikatio-nen går
igennem hendes mor. Far og hendes mor kommunikerer fint nok. De
kommunikerer dog kun kort i forbindelse med samvær. Der har ikke været behov
for at tale mere sammen med Far.

Hun tror ikke, at hun og Far vil kunne samarbejde om Barns forhold. De er for
forskellige.

Da hun gik fra Far, skrev hun Barn op i vuggestuen Navn. Inden da havde Barn
kun været skrevet op i en islamisk institution i nærheden. Hun har ikke hørt
noget om, at Far skulle være utilfreds med hendes valg af børneinstitution.

Hun stoler ikke på Far. Hun har været rigtig meget igennem med ham, og han
har behandlet hende dårligt. Hun er bange for, at konflikten vil gå ud over Barn.
Barns pædagog har fortalt hende, at Far har sagt, at han er ved at læse Studie 3.
Det viser noget om hans troværdighed.

Når hun gerne vil have eneforældremyndighed, skyldes det, at hun gerne vil
undgå konflikter med Far. Det er navnlig, hvis hun skal på ferie med Barn, at det
vil være et problem. Som eksempel kan hun nævne, at Far, da hun var alene på
ferie i Dubai, kontaktede politiet og beskyldte hende for at have kidnappet Barn.
Men heller ikke i øvrigt mener hun, at hun og Far vil kunne samarbejde om
noget som helst.

Anbringender
Parterne har afstået fra at afgive afsluttende bemærkninger for landsretten.



4

Landsrettens begrundelse og resultat
Det fremgår af forældreansvarslovens § 11, 2. pkt., at den fælles forældremyn-
dighed kun kan ophæves, hvis der er holdepunkter for at antage, at forældrene
ikke kan samarbejde om barnets forhold til barnets bedste.

Landsretten finder på trods af det hidtidige konfliktniveau mellem parterne, at
der på nuværende tidspunkt ikke er sikre holdepunkter for at antage, at Far og
Mor ikke på længere sigt vil kunne samarbejde til gavn for Barn.

Landsretten har herved navnlig lagt vægt på, at begge forældre tydeligvis vil
Barn det bedste, og at parternes konfliktniveau indtil nu ikke har medført, at
vigtige beslutninger om Barn ikke har kunnet træffes. Hertil kommer, at par-
terne efter svære startvanskeligheder, som bl.a. skyldes deres familieforhold, nu i
højere grad synes at kunne acceptere hinandens tilgang til Barn.

På denne baggrund, og da der for tiden ikke er særlige problemstillinger om
Barns forhold, som parterne skal være enige om, og hvor parternes uenighed
skaber problemer for Barn, opretholdes parternes fælles forældremyndighed over
Barn.

THI KENDES FOR RET:

Far og Mor har fortsat fælles forældremyndighed over Barn.

Ingen af parterne betaler sagsomkostninger for landsretten til den anden part eller
til statskassen.